buckminsterfulleren
Store norske leksikon,Realfag,Kjemi,Kjemi
Buckminsterfulleren er en kjemisk forbindelse av karbon. Forbindelsen består av 60 karbonatomer i et kuleformet molekyl. Hvert karbonatom er bundet til tre andre karbonatomer, som i grafén. Til sammen danner de 60 karbonatomene 12 ringer med 5 karbonatomer i hver ring og 20 ringer med 6 karbonatomer i hver ring. En fotball er sydd sammen på en slik måte at den ligner dette molekylet (se bildet).
Den kjemiske formelen til buckminsterfulleren er C60, og molekylet har en diameter på 0,7 nanometer.I 1970 antydet den japanske teoretikeren Eiji Osawa (1935–) at C60 kunne eksistere. Han foreslo også riktig struktur for molekylet i 1973, men forslagene ble ikke fulgt opp.Det var først i 1985 at C60 ble funnet av briten Harold W. Kroto og amerikanerne Richard Smalley og Robert Curl, og i 1990 ble forbindelsen fremstilt i makroskopiske mengder. De oppkalte molekylet buckminsterfulleren etter den amerikanske arkitekten R. Buckminster Fuller, som hadde laget bygninger som lignet.Det er fremstilt flere lignende molekyler (fullerener), men buckminsterfulleren er det enkleste og mest symmetriske. Les mer i Store norske leksikon karbon fullerener